b"\n_START_ARTICLE_\nBotxan\n_START_SECTION_\nArgument\n_START_PARAGRAPH_\nBotxan en japon\xc3\xa8s, com en catal\xc3\xa0, vol dir senyoret amb el doble sentit tamb\xc3\xa9 que t\xc3\xa9, \xc3\xa9s a dir, fill del senyor per\xc3\xb2 tamb\xc3\xa9 persona ben acostumada i sense experi\xc3\xa8ncia. El protagonista \xc3\xa9s un noi que ens explica els seus or\xc3\xadgens familiars a T\xc3\xb2quio, on no era massa apreciat i totes les atencions anaven envers el seu germ\xc3\xa0, a qui, per diversos motius, no suporta. Quan moren els pares, el germ\xc3\xa0 li deixa uns diners que ell decideix invertir a formar-se en una escola de f\xc3\xadsica. Aquesta formaci\xc3\xb3 li servir\xc3\xa0 perqu\xc3\xa8 li donin una feina de professor de matem\xc3\xa0tiques al sud del pa\xc3\xads, concretament a l'illa de Shikoku, que de seguida ell veur\xc3\xa0 com un lloc provinci\xc3\xa0 i ple de gent mancada del sentit de la lleialtat. A T\xc3\xb2quio nom\xc3\xa9s hi deixa Kiyu, la serventa de la fam\xc3\xadlia, que li promet que l'estar\xc3\xa0 esperant i que \xc3\xa9s qui sempre l'anomena botxan._NEWLINE_El protagonista \xc3\xa9s un noi ingenu, que es deixa influir pels seus companys professors d'institut amb for\xc3\xa7a mala fortuna, ja que s'enemista amb els que li s\xc3\xb3n amics i s'apropa a gent poc respectable. Els seus costums m\xc3\xa9s o menys elevats (o propis d'alg\xc3\xba de la capital) que t\xc3\xa9 quan arriba seran un altre punt feble en aquell lloc provinci\xc3\xa0, ja que li suposaran burla i difamaci\xc3\xb3. Per sort, acabava veient els veritables companys i li molesta en gran manera el comportament hip\xc3\xb2crita d'aquells que l'han volgut manipular, de manera que despr\xc3\xa9s d'un seguit de baralles, decideix dimitir del c\xc3\xa0rrec de professor i retornar a T\xc3\xb2quio, cosa que el fa extremadament content. A T\xc3\xb2quio es retroba amb la Kiyu, l'antiga serventa de la seva fam\xc3\xadlia que l'ha estat esperant i que el cuidar\xc3\xa0 fins que ella es mori._NEWLINE_La novel\xc2\xb7la t\xc3\xa9 certs punts d'autobiografia de l'autor i \xc3\xa9s una de les que t\xc3\xa9 m\xc3\xa9s \xc3\xa8xit al Jap\xc3\xb3, fins al punt que el personatge \xc3\xa9s d'aquells que tothom coneix."